*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Δεκεμβρίου 1989

περί συστάσεως συμβουλευτικού συμβουλίου καταναλωτών

(90/55/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι η διαρκής βελτίωση των συνθηκών ζωής και απασχόλησης, καθώς και η αρμονική ανάπτυξη των οικονομιών, αποτελούν στόχους της Κοινότητας·

ότι από τη συνδιάσκεψη των αρχηγών κρατών και κυβερνήσεων που πραγματοποιήθηκε στο Παρίσι τον Οκτώβριο του 1972, η Κοινότητα έχει θεσπίσει σταδιακά πολιτική για την προστασία των καταναλωτών·

ότι στο πλαίσιο της υλοποίησης των στόχων της, η Επιτροπή έχει συστήσει, με την απόφαση 73/306/ΕΟΚ (1), όπως τροποποιήθηκε τελευταία από την απόφαση 80/1087/ΕΟΚ (2), συμβουλευτική επιτροπή καταναλωτών προκειμένου να διατηρεί στενή και συνεχή επαφή με τις ομάδες καταναλωτών σε κοινοτικό επίπεδο·

ότι η μετέπειτα ανάπτυξη της Κοινότητας καθώς και η διεύρυνσή της, καθιστούν αναγκαίο τον επαναπροσδιορισμό του χαρακτήρα του εν λόγω συμβουλευτικού οργάνου·

ότι ειδικότερα, το άρθρο 100Α παράγραφος 3 της συνθήκης ορίζει ότι οι προτάσεις σε θέματα προστασίας των καταναλωτών που υποβάλλονται στο πλαίσιο της ολοκλήρωσης της εσωτερικής αγοράς, πρέπει να βασίζονται σε υψηλό επίπεδο προστασίας·

ότι όλο και περισσότερες κοινοτικές πολιτικές έχουν επιπτώσεις στους καταναλωτές και ότι είναι σκόπιμο να υπάρχει μέριμνα για την ενσωμάτωση, στις άλλες κοινοτικές πολιτικές έναντι των καταναλωτών, όπως επεσήμανε το Συμβούλιο στα ψηφίσματά του της 15ης Δεκεμβρίου 1986 (3) και της 9ης Νοεμβρίου 1989 (4)·

ότι είναι σκόπιμο να θεσπιστεί συμβουλευτικό συμβούλιο καταναλωτών, του οποίου ιδίως η αποστολή και η αντιπροσωπευτικότητα αντανακλούν τα νέα αυτά δεδομένα·

ότι είναι σκόπιμο να θεσπιστεί, για το συμβούλιο αυτό, εσωτερικός κανονισμός βασιζόμενος στην κτηθείσα πείρα,

ΑΠΟΦΑΣΙΖΕΙ:

Άρθρο 1

1. Συστήνεται στο πλαίσιο της Επιτροπής, το συμβουλευτικό συμβούλιο καταναλωτών, καλούμενο στο εξής «συμβούλιο», το οποίο εκτελεί χρέη συμβουλευτικής επιτροπής.

2. Το συμβούλιο αποτελείται από αντιπροσώπους ευρωπαϊκών οργανώσεων καταναλωτών από αντιπροσώπους εθνικών οργανώσεων φορέων, καθώς και από προσωπικότητες, που έχουν ασχοληθεί ιδιαίτερα με τις υποθέσεις των καταναλωτών.

Άρθρο 2

1. Το συμβούλιο μπορεί να διαβουλεύσει με την Επιτροπή για όλα τα ζητήματα που αφορούν την προστασία των συμφερόντων των καταναλωτών. Έχει ως αποστολή να συμβουλεύει την Επιτροπή για όλα τα ζητήματα των σχετικών με το σεβασμό των συμφερόντων των καταναλωτών σε κοινοτικό επίπεδο, και ιδίως όσον αφορά την υλοποίηση της πολιτικής και των δράσεων στον τομέα της προστασίας και της ενημέρωσης των καταναλωτών.

2. Το συμβούλιο διατυπώνει τις γνώμες μετά από αίτηση της Επιτροπής ή, ανάλογα με τη διαδικασία που προβλέπεται στο άρθρο 11 παράγραφος 1, με δική του πρωτοβουλία.

3. Για το διορισμό αντιπροσώπων των αντιπροσώπωντων καταναλωτών σε συμβουλευτικές επιτροπές που συστήνεται στο πλαίσιο της Επιτροπής, μπορεί να ζητηθεί η γνώμη του συμβουλίου.

Άρθρο 3

Το συμβούλιο περιλαμβάνει 39 μέλη. Οι έδρες κατανέμονται ως εξής:

α) στους εκπροσώπους ευρωπαϊκών οργανώσεων καταναλωτών, 16 συνολικά έδρες ανάλογα με τον τρόπο κατανομής και επιλογής που περιγράφεται στο παράρτημα Ι·

β) στους εκπροσώπους εθνικών οργανώσεων και φορέων που έχουν ασχοληθεί ιδιαίτερα με θέματα κατανάλωσης, 17 συνολικά μέλη, ανάλογα με τον τρόπο κατανομής και επιλογής που περιγράφεται στο παράρτημα ΙΙ·

γ) στις προσωπικότητες που έχουν ασχοληθεί ιδιαίτερα με θέματα κατανάλωσης, έξι συνολικά μέλη, επιλεγόμενα από την Επιτροπή ανάλογα με την πείρα τους σε θέματα υπεράσπισης των συμφερόντων των καταναλωτών, είτε σε γενικό επίπεδο είτε σε ειδικότερους τομείς ή πλευρές.

Άρθρο 4

1. Τα μέλη του συμβουλίου διορίζονται από την Επιτροπή.

2. Τα αναπληρωματικά μέλη διορίζονται με τους ίδιους όρους που διορίζονται και τα τακτικά μέλη, και σε ίσο αριθμό.

Με την επιφύλαξη του άρθρου 10, το αναπληρωματικό μέλος αναπληρώνει αυτοδικαίως το απόν ή κωλυόμενο μέλος.

Άρθρο 5

1. Η θητεία του μέλους του συμβουλίου είναι τριετής και μπορεί να ανανεωθεί μόνο μία φορά.

2. Μετά τη λήξη της τριετίας τα μέλη του συμβουλίου εξακολουθούν να ασκούν τα καθήκοντά τους μέχρις ότου προβλεφθεί η αντικατάστασή τους ή η ανανέωση της θητείας τους. Η θητεία μέλους λήγει πριν από την λήξη της τριετίας με παραίτηση, αποχώρηση από την οργάνωση ή φορέα που αντιπροσωπεύει, ή λόγω θανάτου. Η θητεία μέλους μπορεί επίσης να τερματισθεί εφόσον η οργάνωση που είχε υποβάλει την υποψηφιότητά του ζητήσει την αντικατάστασή του. Το μέλος αντικαθίσταται για την υπολειπόμενη διάρκεια της θητείας σύμφωνα με τη διαδικασία που προβλέπεται στο άρθρο 3.

3. Η ιδιότητα του μέλους δεν συνεπάγεται δικαίωμα αμοιβής.

Άρθρο 6

Ο κατάλογος των τακτικών και αναπληρωματικών μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων.

Άρθρο 7

1. Το συμβούλιο εκλέγει έναν πρόεδρο και τρεις αντιπροέδρους οι οποίοι ασκούν καθήκοντα για περίοδο 18 μηνών που μπορεί να ανανεωθεί μία ακόμη φορά. Η εκλογή λαμβάνει χώρα με την πλειοψηφία των δύο τρίτων των μελών.

2. Το διευθυντικό όργανο απαρτίζεται από τον πρόεδρο και τους αντιπροέδρους καθώς και από οκτώ άλλα μέλη που εκλέγονται από το συμβούλιο με την πλειοψηφία που προβλέπεται στην παράγραφο 1.

3. Με την επιφύλαξη του άρθρου 9, το διευθυντικό όργανο προετοιμάζει και οργανώνει τις εργασίες του συμβουλίου.

4. Το συμβούλιο μπορεί να συστήσει ομάδες εργασίας.

Άρθρο 8

1. Το συμβούλιο συνεδριάζει στην έδρα της Επιτροπής μετά από πρόσκληση της τελευταίας. Οι συνεδριάσεις αυτές πραγματοποιούνται τουλάχιστον δύο φορές κατ' έτος και, αιτήσει των δύο τρίτων των μελών του.

2. Σε περίπτωση έκτακτης ανάγκης, το συμβούλιο μπορεί, με δική του πρωτοβουλία ή μετά από αίτηση της Επιτροπής, να διατυπώσει γνώμες με γραπτή διαδικασία, οι λεπτομέρειες της οποίας καθορίζονται στον εσωτερικό κανονισμό του συμβουλίου.

3. Οι αντιπρόσωποι των ενδιαφορομένων υπηρεσιών της Επιτροπής συμμετέχουν στις συνεδριάσεις του συμβουλίου, του διευθυντικού οργάνου και των ομάδων εργασίας του.

Άρθρο 9

Η Επιτροπή εξασφαλίζει τη γραμματεία των εργασιών του συμβουλίου, του διευθυντικού οργάνου και των ομάδων εργασίας του.

Καθορίζει την ημερήσια διάταξη των συνεδριάσεων, συγκαλεί τα μέλη και μεριμνά για τον εφοδιασμό τους με τα αναγκαία έγγραφα.

Άρθρο 10

1. Το συμβούλιο μπορεί να καλέσει να συμμετάσχει στις εργασίες του, ως εμπειρογνώμονας, κάθε πρόσωπο που έχει ασχοληθεί ιδιαίτερα με θέματα εγγεγραμμένα στην ημερήσια διάταξη.

Οι εμπειρογνώμονες παρίστανται μόνο στις συζητήσεις που αφορούν το ζήτημα για το οποίο έχουν κληθεί να παραστούν.

2. Το συμβούλιο μπορεί να καλέσει να συμμετάσχουν στις εργασίες του ως παρατηρητές, αντιπρόσωποι επαγγελματικών οργανώσεων που ενδιαφέρονται ιδιαίτερα για θέματα εγγεγραμμένα στην ημερήσια διάταξη. Οι παρατηρητές παρίστανται μόνο στις συζητήσεις που αφορούν το ζήτημα για το οποίο έχουν κληθεί να παραστούν.

3. Η Επιτροπή μπορεί να καλέσει να συμμετάσχουν, στις εργασίες του συμβουλίου, προσωπικότητες που έχουν ασχοληθεί ιδιαίτερα με θέματα κατανάλωσης, σύμφωνα με τους όρους της παραγράφου 1.

Άρθρο 11

1. Η επεξεργασία γνώμης από το συμβούλιο κατόπιν δικής του πρωτοβουλίας αποφασίζεται με πλειοψηφία δύο τρίτων των παρόντων μελών. 2. Με την επιφύλαξη της εφαρμογής της διαδικασίας που περιγράφεται στο άρθρο 8 παράγραφος 2, η υιοθέτηση γνώμης από το συμβούλιο απαιτεί την παρουσία των δύο τρίτων μελών του.

3. Μπορούν να επισυναφθούν στις γνώμες του συμβουλίου οι γνώμες που διίστανται, εφόσον αυτές υποστηρίζονται από το ένα τρίτο τουλάχιστον των παρόντων μελών.

Άρθρο 12

Η Επιτροπή, ζητώντας τη γνώμη του συμβουλίου, μπορεί να καθορίσει την προθεσμία μέσα στην οποία απαιτείται η δαιτύπωση της γνώμης.

Άρθρο 13

Με την επιφύλαξη του άρθρου 214 της συνθήκης, τα μέλη του συμβουλίου οφείλουν να μην κοινοποιούν τις πληροφορίες που προέρχονται σε γνώση τους μέσω των εργασιών του συμβουλίου, του διευθυντικού οργάνου ή ομάδων εργασίας, εφόσον η Επιτροπή τους πληροφορεί ότι η ζητούμενη γνώμη ή η υποβαλλόμενη ερώτηση έχει εμπιστευτικό χαρακτήρα. Στις περιπτώσεις αυτές, μόνο τα μέλη του συμβουλίου και οι αντιπρόσωποι των υπηρεσιών της Επιτροπής συμμετέχουν στις συνεδριάσεις.

Άρθρο 14

1. Η απόφαση 73/306/ΕΟΚ καταργείται.

Άρθρο 15

2. Η παρούσα απόφαση παράγει αποτελέσματα από την 1η Ιανουαρίου 1990.

Βρυξέλλες, 17 Δεκεμβρίου 1989.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 283 της 10. 10. 1973, σ. 18.

(2) ΕΕ αριθ. L 320 της 27. 11. 1980, σ. 33.

(3) ΕΕ αριθ. C 3 της 7. 1. 1987, σ. 1.

(4) ΕΕ αριθ. C 294 της 22. 11. 1989, σ. 1.

ΠΑΡΑΡΤΗΜΑ Ι

α) Καθεμία από τις ακόλουθες οργανώσεις προτείνει στην Επιτροπή κατάλογο τουλάχιστον 16 ατόμων, με ίσο αριθμό τακτικών και αναπληρωματικών μελών, μεταξύ των οποίων η Επιτροπή επιλέγει 4 τακτικά μέλη και 4 αναπληρωματικά μέλη:

- Ευρωπαϊκό Γραφείο των Ενώσεων Καταναλωτών (BEUC)·

- Επιτροπή Οικογενειακών Οργανώσεων στις Ευρωπαϊκές Κοινότητες (COFACE)·

- Ευρωπαϊκή Κοινότητα Καταναλωτικών Συνεταιρισμών (EURO-COOP) ·

- Ευρωπαϊκή Συνομοσπονδία Σωματείων (CES).

β) Η Επιτροπή δύναται, ανάλογα με την περίπτωση και για λόγους προσαρμογής στην εξελισσόμενη κοινοτική πραγματικότητα, να αναγνωρίσει και άλλες οργανώσεις αντιπροσωπευτικές των καταναλωτών.

ΠΑΡΑΡΤΗΜΑ ΙΙ

Τρόπος κατανομής και επιλογής των μελών των εθνικών οργανώσεων και φορέων γενικού χαρακτήρα

α) Οι έδρες που καταλαμβάνουν τα μέλη των οργανώσεων και φορέων που αναφέρονται στο άρθρο 3 στοιχείο β) κατανέμονται ανά εθνικότητα ως ακολούθως:

1.2 // Βέλγιο: 1

Δανία: 1

Ομοσπονδιακή Δημοκρατία

της Γερμανίας: 2

Ελλάδα: 1

Ισπανία: 2

Γαλλία: 2

// Λουξεμβούργο: 1

Ιρλανδία: 1

Ιταλία: 2

Κάτω Χώρες: 2

Πορτογαλία: 1

Ηνωμένο Βασίλειο: 2.

β) Κάθε εθνικό όργανο συντονισμού των ενώσεων καταναλωτών προτείνει στην Επιτροπή κατάλογο ατόμων των οποίων ο αριθμός είναι τουλάχιστον ίσος ή διπλάσιος του αριθμού των υπό κάλυψη τακτικών και αναπληρωματικών εδρών, με ίσο αριθμό τακτικών και αναπληρωματικών μελών, μεταξύ των οποίων η Επιτροπή επιλέγει το(τα) τακτικό(ά) ή αναπληρωματικό(ά) μέλος(η).

Στα κράτη μέλη που στερούνται τέτοιων οργάνων, η Επιτροπή επιλέγει τα μέλη μεταξύ των αντιπροσώπων των οργανώσεων καταναλωτών και άλλων φορέων, οργανισμών ερευνητικών ιδρυμάτων, αντιπροσωπευομένων ή μη σε ευρωπαϊκές οργανώσεις, και που αναλαμβάνουν, κατά τρόπο συνολικό, την υπεράσπιση των συμφερόντων των καταναλωτών σε εθνικό επίπεδο.

Οι οργανώσεις των καταναλωτών πρέπει να ανταποκρίνονται σε κριτήρια αντιπροσωπευτικότητας, και ειδικότερα στο κριτήριο της πραγματικής δραστηριότητας για την υπεράσπιση των συμφερόντων των καταναλωτών, της ανεξαρτησίας από επαγγελματικούς κύκλους, της εγκυρότητας της δραστηριότητάς τους για το γενικό συμφέρον ή/και του αριθμού των μελών.